Správa zo zahraničnej pracovnej cesty- zasadnutie Rady EÚ pre vzdelávanie, mládež kultúru a šport, pracovné stretnutia so zástupcami EK a Generálneho sekretariátu Rady EÚ

1. Účastníci ZPC:
 	
Mgr. Lucia Divičanová

Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov; Stromová 9 Bratislava; riaditeľ odboru; anglický jazyk.

Mgr. Jana Lopušná, LLM

Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov; Stromová 9 Bratislava; národný delegát pre SK PRES; anglický jazyk.

2. Zahraničná pracovná cesta:

Belgicko, Brusel, 24.-25.2.2016 - Rada Európskej Únie
Justus Lipsius, Rue de la Loi 175, Brusel

Zasadnutie Rady EÚ pre vzdelávanie, mládež kultúru a šport. Cestovné náklady sú hradené z rozpočtu SK PRES, MŠVVŠ SR. Pobytové náklady a iné výdavky sú financované z rozpočtu SK PRES MŠVVaŠ SR.

3. Rámcový program pobytu:

24.2.2016  	odlet z Viedne do Bruselu	
24.2.2016	zasadnutie Výboru pre vzdelávanie Rady EÚ (časť vzdelávanie)
25.2.2016	séria pracovných stretnutí na Stálom zastúpení SR pri EÚ v Bruseli so zástupcami EK, Generálneho sekretariátu Rady EÚ 
25.2.2016	odlet z Bruselu do Viedne
			
4. Stručný priebeh rokovaní:

Zasadnutie Rady EÚ

Priebeh zasadania Rady 

1. Schválenie predbežného programu

Program zasadania bol schválený bez pripomienok.
Prerokúvanie legislatívnych aktov

2.  Schválenie zoznamu bodov A

Záver: Rada schválila zoznam bodov „A“ uvedených v dokumente  6241/16 PTS A 10.  
Nelegislatívne činnosti

3.  Schválenie zoznamu bodov A

Záver: Rada schválila zoznam bodov „A“ uvedených v dokumente  6242/16 PTS A 11.  

4. Návrh uznesenia Rady a zástupcov vlád členských štátov zasadajúcich v Rade o podpore sociálno-ekonomického rozvoja a inkluzívnosti v EÚ prostredníctvom vzdelávania: príspevok vzdelávania a odbornej prípravy k európskemu semestru 2016 

Návrh uznesenia sa opiera o Ročný prieskum rastu 2016: Silnejšie oživenie ekonomiky a podpora konvergencie. Zámerom NL PRES je predložiť vyhlásenie ako príspevok vzdelávania a OVP na rokovanie Európskej rady v marci 2016. Dokument zdôrazňuje, že relevantné zručnosti, kompetencie a vedomosti sú motorom pre inovácie, rast a blahobyt, ako aj nástrojom pri prevencii nezamestnanosti, chudoby a sociálneho vylúčenia. Návrh uznesenia vyzýva k posilnenej spolupráci pri cielených reformám vzdelávacích systémov zameraných na zlepšovanie ich výsledkov, prioritnému investovaniu do vzdelávania a OVP na regionálnej, národnej a európskej úrovni. ČŠ vyzývajú EK k predstaveniu ohláseného návrhu „Program pre nové zručnosti pre Európu“. 

Záver: Rada schválila predložený dokument bez pripomienok.  

5.	Prepojenie vzdelávania, trhu práce a spoločnosti – smerom k programu pre nové zručnosti pre Európu

Zhrnutie diskusie a záver: Ministri školstva diskutovali o potrebe zvýšenia synergie medzi vzdelávaním, trhom práce a spoločnosťou. Výsledok debaty bude zároveň vstupom Rady pre COM do očakávaného májového balíčka „Nových zručností pre Európu“. Externý rečník,  nórsky minister školstva Torbjørn Røe Isaksen, referoval o nórskej stratégii podpory zručností v spolupráci s OECD. Rezonujúcou témou pri intervenciách zo strany jednotlivých ČŠ bola potreba využívania európskych nástrojov pre transparentnosť kvalifikácií. Takisto panovala zhoda v tom, že by sa nemal robiť rozdiel medzi zručnosťami pre trh práce a zručnosťami pre život. 

Predsedníctvo uviedlo, že  podobná politika debata sa predpokladá na Rade EPSCO 7. marca. Preto predsedníctvo pošle list predsedovi Rady EPSCO, v ktorom zhrnie závery tejto debaty. Následne pošlú obaja NL ministri spoločný list Komisii, kde predstavia kľúčové závery z oboch rád.

Priebeh diskusie
Komisárka Thyssen sa vo svojej úvodnej reči zamerala na potrebu zvýšenia základných, vrátane digitálnych zručností a za kľúčové považuje zapojenie podnikov do CŽV. Komisár Navracsics vyzdvihol potrebu zamerať sa v budúcnosti na tzv. prierezové zručnosti, ako kreativita, riešenie problémov, jazykové, či podnikateľské vzdelávanie.

Diskusiu uviedol externý rečník, nórsky minister školstva Torbjørn Røe Isaksen. Ten  referoval o nórskej stratégii podpory zručností v spolupráci s OECD. Hlavným posolstvom bolo vzdelávanie dospelých v podnikoch, validácia neformálneho a informálneho vzdelávania, s ktorými sa väčšina ČŠ stotožnila. Ďalej uviedol, že vyvíjajú nástroj na mapovanie zručností dospelých, ktorý bude naviazaný na sociálne benefity. Koncom júna budú hostiť Skills samit.

ČŠ súhlasne privítali túto novú iniciatívu prezentovanú NO. DK informovalo o novej reforme odbornej prípravy, ktorá vstúpila do platnosti minulý rok. Reforma sa zameriava na rozvoj talentu a prestíže. Investície smerujú do novej technológie a centier excelentnosti. DK vidí potrebu financovania potenciálu najtalentovanejších mladých ľudí, nakoľko tí prispievajú k hospodárskemu rastu. ES kladie dôraz na nástroje transparentnosti a validáciu výsledkov neformálneho vzdelávania. SE vidí potrebu zvýšiť úroveň schopnosti zamestnať sa aj pre dospelých, aby sa vedeli adekvátne vrátiť na trh práce. SK sa vyjadrilo k tomu, že EÚ priestor je otvorený hlavne pre vysokokvalifikovanú pracovnú silu. Vzniká preto potreba budovania dôvery a hovorenia spoločným jazykom v oblasti uznávania výstupov vzdelávania. Tomu má napomôcť EQF, ktorý je potrebné aktualizovať. Budovanie vzájomnej dôvery medzi vzdelávacími systémami ČŠ je dôležitejšie ako ich harmonizácia. 

FI malo tiež pozitívny prístup. EQF a Bolonský proces sú dôležitými nástrojmi na vzájomnú dôveru v uznávaní výstupov vzdelávania. FI implementovalo EQF a myslí si, že rámec by mal byť posilnený. UK je za politiku vzdelávania založenú na dôkazoch (evidence). To je hlavnou úlohou pre COM. UK sa zameralo na výučbu programovania na školách. Duálne vzdelávanie nie je odpoveďou na všetko. HR postojom je, že vzdelávanie a trh práce musia byť viac skoordinované pri definícii zručností a kompetencií, ako aj existencii medzier. Pripravili projekt na kariérne poradenstvo. IE spustilo stratégiu pre oblasť zručností pre najbližších 10 rokov. Orientovaná bude na podporu talentu a požadovaných zručností.
LV hovorilo o nevyhnutnej spolupráci podnikateľského sektora so vzdelávacím pri tvorbe vzdelávacích programov. PL odporučilo regiónom vypracovať projekty na spoluprácu vzdelávacích inštitúcií a zamestnávateľov. Hodnotenie kvality školstva by nemalo byť úlohou len štátnej správy, ale všetkých relevantných aktérov. Pre MT je synergia politík zdravotníctva, podpory rodiny a vzdelávania nevyhnutná. BE pracuje na sociálnej debate o tom, čo by sa žiaci chceli v školách učiť. PT vypracováva štúdiu budúcich potrieb v oblasti digitálnych zručností. EE potrebuje aktualizovať existujúce nástroje transparentnosti, ale zároveň sa pritom zamerať na posilnenie zabezpečenia kvality.
CY podnikateľský svet musí pracovať so školami pre rozvoj potrebných zručností. Majú dvojročné programy odborného vzdelávania, osnovy sa vypracúvajú spoločne s podnikmi. HU od novej agendy zručností očakáva rýchle prispôsobenie pre meniaci sa svet. Podnikateľský sektor sa musí zapojiť do tvorby osnov nie len v duálnom, ale aj doktorandskom vzdelávaní. Podľa EL je potrebné trvať na akademickom vzdelaní a nenechať sa strhnúť trendom vzdelávať len pre potreby trhu práce. IT informovalo, že kreativita, riešenie problémov a iné prierezové zručnosti nemôžu závisieť iba od individuálneho talentu, ale mali by byť podchytené vzdelávacím systémom. 

NO sa v reflexii na debatu vyjadrilo, že je dôležité prelomiť väzbu medzi vekom a vzdelávaním. Základné zručnosti sú nevyhnutné. Zručnosti pre 21. storočie, o ktorým sa dnes bavíme, predstavujú nadstavbu.

6.	Podpora občianstva a základných hodnôt prostredníctvom vzdelávania – nadviazanie na Parížsku deklaráciu

Zhrnutie diskusie a záver: Posledným bodom zasadnutia bola výmena názorov na tému Podpory občianstva a základných hodnôt prostredníctvom vzdelávania – nadviazanie na Parížsku deklaráciu. Debatu otvorila prezentácia troch národných politík: CZ na tému občianskej výchovy,  ES k podpore učiteľov pri prevencii radikalizácie a netolerancie a FR ohľadom mediálnej gramotnosti v kontexte kritického myslenia. COM ohlásila alokáciu 400 miliónov EUR do roku 2020 v programe Erasmus+ pre projekty podporujúce občianske hodnoty. V roku 2016 bude na výzvu v tejto oblasti alokovaných 13 miliónov € a zdôraznila úlohu TPS k prevencii radikalizácie v rámci ET2020.

Priebeh diskusie

Občianska výchova
CZ predstavilo projekt občianskeho vzdelávania, ktorého cieľom je vychovávať občanov rešpektujúcich sociálne práva ostatných občanov. Najlepšími príkladmi sú študentské parlamenty, večer s ombudsmanom, ktorý zahŕňa seniorských občanov žijúcich v odľahlých oblastiach. Tohto projektu sa zúčastnilo 5 partnerských organizácií z CZ, SI, PL, EE a RO. PT súhlasilo s tým, že učitelia by mali mať kľúčovú rolu pri vyučovaní občianskych a ľudských práv. Ďalej uviedlo, že 10% mladých ľudí si myslí, že násilie rôzneho typu je normálne. HU informovalo, že posilnili vyučovanie občianskej výchovy v štátnych školách. Stredné školy zaviedli študentom povinných 50 hodín komunitných služieb ešte pred maturitnou skúškou. EL poznamenalo, že je jediným štátom v EÚ, ktorý má vyčlenený deň na oslavu demokracie. LU sa vyjadrilo, že spolupráca na európskej úrovni je v tejto oblasti potrebná. DE súhlasilo s tým, že k vyučovaniu demokracie na školách musia ČŠ pristupovať vážne, nakoľko sociálne vzdelávanie má veľký význam. DE informovalo o programe "Škola bez rasizmu, škola s odvahou". DK tiež pracuje na rozvoji vzdelávacieho materiálu. Poznamenalo, že do diskusie je potrebné okrem vlády zapojiť aj ostatných aktérov a partnerov.  SI uviedlo, že šport je často univerzálnym jazykom a projekty podporujúce zručnosti by mali byt orientované aj na šport. 
 
Podpora učiteľov
ES predstavilo nový profil učiteľa 21. storočia, ktorý učí žiakov pracovať individuálne, ale aj v tíme. Nový model vyučovania spočíva aj v pedagogickej voľnosti vyučovania. Školy s výraznou mierou akademickej voľnosti dosahujú lepšie výsledky. UK vyjadrilo súhlas s akademickou slobodou. Je to tiež nový prvok v britskom systéme školstva, ktorý bol v minulosti veľmi preskriptívny. CY podotkol, že kvalitný vzdelávací systém musí tiež bojovať proti marginalizácii a radikalizácii. NL PRES súhlasilo s tým, že školy musia mat stratégiu na zvládanie radikalizácie. 

Mediálna gramotnosť
FR prezentovalo aktivity v oblasti mediálnej gramotnosti, ktoré sa vo FR stretli s úspechom. Do programu sa zapojilo približne 20 tisíc škôl a 2000 médií. Zapojenie médií do vzdelávania študentov a učiteľov má za cieľ naučiť triediť informácie. Od roku 2015 zahrnuli FR školy 1 hodinu občianskej výchovy týždenne. FR tiež navrhlo spätný pohľad na smernicu o audiovizuálnych službách, nakoľko mnohé internetové portály (napr. youtube, atď.) prispievajú k radikalizácii mladých ľudí. 

K téme sa vyjadrilo aj SK a prezentovalo svoje odporúčania pre mediálnu výchovu, ako aj prieskum realizovaný na školách za účelom identifikovania potrieb rozvoja mediálnej gramotnosti. Za hlavnú výzvu považuje budovanie kritického myslenia žiakov a študentov. Téme mediálnej gramotnosti sa dotkneme aj v rámci EÚ štruktúrovaného dialógu s mládežou počas SK PRES. 

NL PRES dúfa, že nastávajúce SK PRES sa bude venovať aktivitám nadväzujúcim na Parížsku deklaráciu. Zároveň informovalo o tom, že ďalší follow-up k tejto téme sa uskutoční na EYCS Rade v máji počas obednej debaty zorganizovanej pre ministrov školstva s cieľom podeliť sa o najlepšie príklady aktivít už implementovaných do praxe.  

5.  Zhrnutie zasadania

Dňa 24. februára 2016 sa v Bruseli uskutočnilo zasadanie Rady ministrov pre vzdelávanie.   Delegáciu SR viedla Romana Kanovská, štátna tajomníčka Ministerstva školstva, vedy, výskumu a športu SR. Rade predsedala holandská ministerka školstva a kultúry Jet Bussemaker. Za EK sa zúčastnil komisár pre vzdelávanie, mládež, kultúru a šport Tibor Navracsics a komisárka pre zamestnanosť, sociálne veci a zručnosti Marianne Thyssen.   Zasadanie Rady ministrov sa nieslo v konsenzuálnom duchu. 

Rada začala pracovným obedom na tému vzdelávania a utečeneckej krízy. NL PRES pripravilo okruhy otázok, ktoré sa týkali možného spoločného postupu pri riešení migračnej krízy a osvedčených postupov v jazykovom a občianskom vzdelávaní novodobých migrantov. Na formálnom zasadnutí Rada prijala Uznesenie o podpore sociálno-ekonomického rozvoja a inkluzívnosti v EÚ prostredníctvom vzdelávania: príspevok vzdelávania a odbornej prípravy k európskemu semestru 2016. Uznesenie sa opiera o Ročný prieskum rastu 2016 a NL PRES ho plánuje predložiť ako príspevok vzdelávania a OVP na rokovanie Európskej rady v marci 2016. 

Nasledovala diskusia o smerovaní na tému prepojenia vzdelávania, trhu práce a spoločnosti – smerom k programu pre nové zručnosti pre Európu. Ministri boli vyzvaní vyjadriť sa k témam zamerania učebných osnov na rozvoj širších zručností, spolupráce s podnikateľským sektorom za účelom odstránenia medzery v zručnostiach, ako aj identifikácie požadovaných zručností pre budúcnosť a využitia európskych nástrojov pre transparentnosť dosiahnutých zručností za účelom podpory cezhraničnej mobility. Diskusiu uviedol nórsky minister školstva Isaksen ako externý rečník. 

Posledným bodom zasadnutia bola výmena názorov na tému Podpory občianstva a základných hodnôt prostredníctvom vzdelávania – nadviazanie na Parížsku deklaráciu. Debatu otvorila prezentácia troch národných politík: CZ na tému občianskej výchovy, ES k podpore učiteľov pri prevencii radikalizácie a netolerancie a FR ohľadom mediálnej gramotnosti v kontexte kritického myslenia. 

Najbližšie zasadanie Rady pre vzdelávanie, mládež, kultúru a šport sa uskutoční   30. a 31.5.2016 v Bruseli. Na rokovaní v máji bude Slovensko prezentovať priority svojho predsedníctva.

V nadväznosti na zasadnutie Rady EÚ sa dňa 25.2.2016 uskutočnila séria rokovaní zástupcov MŠVVaŠ SR a zástupcov SZ pri EÚ Brusel s vedúcimi oddelení na generálnom riaditeľstve pre vzdelávanie a kultúru ako aj na generálnom riaditeľstve pre zamestnanosť a sociálne otázky. Témami stretnutí boli iniciatívy, ktoré EK predstaví v rámci Programu pre nové zručnosti pre Európu, ako aj praktické aspekty organizácie podujatí počas SK PRES.

6.  Prehľad prinesenej dokumentácie a miesto jej uloženia:

Dokumenty sú k dispozícii prostredníctvom siete Extranet.

7.   Osobitne vyhodnotený očakávaný prínos ZPC:

Zahraničná pracovná cesta splnila svoj účel. V rámci zasadnutia Rady EÚ prišlo k schváleniu dokumentu, ktorý bol predmetom práce Výboru pre vzdelávanie. V súvislosti s blížiacim sa SK PRES bola najmä dôležitá verejná diskusia ministrov na tému zručností a pripravovaného balíka iniciatív Program pre nové zručnosti pre Európu, keďže legislatívne a nelegislatívne iniciatívy v rámci tohto balíka budú ťažiskovou prioritou pre SK PRES. 

Odporúčanie: V súvislosti s blížiacim sa predsedníctvom Slovenskej republiky v Rade EÚ v druhom polroku 2016  je nevyhnutná posilnená účasť zástupcov MŠVVaŠ SR na zasadnutiach Rady EÚ. Najbližšie zasadanie Rady pre vzdelávanie, mládež, kultúru a šport sa uskutoční   30. a 31.5.2016 v Bruseli. Na rokovaní v máji bude minister školstva ,vedy, výskumu a športu SR prezentovať priority SK PRES, a následne počas SK bude predsedať Rade EÚ na jej zasadnutí v novembri 2016.

8.   Spôsob zverejnenia výsledkov ZPC, prenos získaných informácií:

Správa zo ZPC je k dispozícii na intranete, zaslaná na vedomie.

Správu vypracoval: Mgr. Jana Lopušná, OEV MŠVVaŠ SR

Správu schválil: 	Mgr. Lucia Divičanová, R OEV, MŠVVaŠ SR
			PhDr. Marek Moška, GR SMSEZ, MŠVVaŠ SR

Dátum: 29.2.2016
     
Poznámka: Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce